**Приложение № 3**

**Техническа спецификация**

на обществена поръчка с предмет:

**„Избор на външен екип за управление за осъществяване на дейности по управление на проект за създаване на Център за компетентност**

**„Устойчиво оползотворяване на био-ресурси и отпадъци от лечебни и ароматични растения за иновативни биоактивни продукти“**

Административен договор № BG05M2OP001-1.002-0012-C02, по ОП „Наука и образование за интелигентен растеж“; приоритетна ос 1 „Научни изследвания и технологично развитие“; инвестиционен приоритет 1а „Изграждане и модернизиране на научноизследователската инфраструктура, необходима за научноизследователска и иновационна дейност, подобряване на капацитета за реализиране на достижения в областта на научноизследователската и иновационната дейност и насърчаване на центрове за компетентност, по специално центрове, които са от интерес за Европа“; специфична цел 1 „Развитие на върхови и пазарно ориентирани научни изследвания“; процедура за подбор на проекти „Изграждане и развитие на центрове за компетентност BG05M2ОP001-1.002“.

1. **Основна информация за проекта**

Проектът се реализира от обединение от пет партньора с водещ партньор ИНСТИТУТ ПО ОРГАНИЧНА ХИМИЯ С ЦЕНТЪР ПО ФИТОХИМИЯ - СОФИЯ към БАН. Партньори са следните организации: АГРОБИОИНСТИТУТ, СОФИЙСКИ УНИВЕРСИТЕТ "СВ.КЛИМЕНТ ОХРИДСКИ" - Факултет по химия и фармация и Биологически факултет, ИНСТИТУТ ПО ПОЛИМЕРИ-БАН.

Целта на проекта е създаване на Център за компетентност.

Стратегическата цел на Центъра за компетентност е да концентрира научна експертиза, компетенции и необходимата научна инфраструктура за извършване на пазарно ориентирани изследвания, фокусирани към устойчиво използване на националните биоресурси за разработване на иновативни продукти с висока добавена стойност и възможности за комерсиализация на резултатите в активно сътрудничество с МСП и други заинтересовани компании.Тези дейности могат да се формулират като „Интелигентно оползотворяване на българското биоразнообразие за икономическо развитие и устойчив растеж“ и са в тематичната област на ИСИС „Индустрия за здравословен живот и био-технологии“, в следните направления:

•Методи за чисто и екологично съобразно преработване на лечебни и ароматни растения (ЛАР) и агробио-отпадъци и за производство на хранителни добавки, козметични продукти и лечебни фитопрепарати;

•Разработване на лекарствени кандидати и лекарствени форми, базирани на природни продукти;

•Нанотехнологии за формулировки в услуга на медицината;

•Козметични формулировки, базирани на природни продукти с приложение в лечебния туризъм.

**Основните дейности по създаване на Центъра за компетентност (ЦК) обхващат следните направления:**

* + - * Организация и управление на проекта;
			* Изграждане, модернизиране и оборудване на ЦК;
			* Организация и провеждане на независими НИРД;
			* Разпространение на резултатите, публичност и комуникация;
			* Трансфер на знания и връзки с бизнеса.

**Целевите групи** на проекта включват учени и изследователи от научно-изследователските институции, постдокторанти, докторанти и студенти, земеделски стопани, микро, малки и средни предприятия и фирми от страната и чужбина с предмет на дейност в сектори свързани с отглеждане, преработка и оползотворяване на ЛАР и агро-био отпадъци, държавни институции и неправителствени организации.

**Специфични цели на ЦК:**

•Създаване на съвременен научно-изследователски комплекс, който да обхваща целия процес – от растението до продукта, за ефективно, екологично съобразно и устойчиво оползотворяване на природни ресурси;

•Обновяване, модернизиране и интегриране на научната инфраструктура на партньорските организации, изграждащи Центъра;

•Концентриране на научна експертиза и високо компетентен научно-изследователски потенциал;

•Подкрепа на (полу-)промишленото култивиране на ценни видове ЛАР с приложение в иновативни биоактивни продукти;

•Въвеждане и развитие на зелени химични технологии за екстракции и оползотворяване на ЛАР и агробио-отпадъци;

•Въвеждане на иновативни подходи за преработка на екстракти от ЛАР и получаване на биоактивни съставки за козметични, фармацевтични продукти, хранителни добавки и здравословни функционални храни и др. продукти за повишаване на качеството на живота;

•Развитие на аналитични методи за качествен и количествен анализ, контрол на автентичност, идентичност и съдържание на примеси на получаваните екстракти и продукти; стандартизиране на методи и процедури за контрол на качеството на продуктите;

•Разработване на иновативни нутрацевтични и козметични формулировки и процеси за тяхното получаване с използването на биосъвместимиполимери и природни сърфактанти;

•Създаване на творческа и стимулираща работна среда и условия за реализиране и развитие на научния и иновативен потенциал на научните организации участващи в Центъра;

•Обучение и подготовка на млади изследователи и иноватори;

•Укрепване на съществуващи и изграждане на сътрудничества и мрежи с научни организации в Европа;

•Трансфер на технологии, изграждане на трайни и перспективни сътрудничества с фирми.

**Очакваните резултати** от изпълнението на проекта са следните:

•Концентрация на научен и финансов потенциал и на съвременна научна инфраструктура в Център за компетентност за реализация на стратегическата цел: „Интелигентно оползотворяване на българското биоразнообразие за икономическо развитие и устойчив растеж“

•Разработване на зелени технологии за създаване на иновативни фитопродукти за медицински, козметични и хранителни цели

•Стимулиране и подкрепа на земеделски производители от различни райони за култивиране на ЛАР като устойчив поминък

•Опазване на растителното биоразнообразие в страната, чрез разработване на интелигентни и щадящи подходи и технологии за оползотворяването му

•Увеличаване на капацитета на българските предприятия за разработване и внедряване на иновативни конкурентни продукти, с пазарно търсене в страната и чужбина

•Социална значимост – повишаване на качеството на живот чрез продукти, съдържащи полезни за здравето и физическото състояние природни вещества

1. **Основни характеристики на предмета на поръчката**
2. **Обща характеристика**

Чрез осигуряване на услугата по управление на проекта следва да се подпомогнат:

* всички оперативни дейности по ръководство, координация и организация на изпълнението за целия срок на проекта;
* дейностите по вземане на управленски решения на база мониторинг на изпълнението на проекта;
* дейностите по координация с Управляващия орган на изпълнението на проекта и съгласуване на управленските решения.

Партньорският колектив, който участва в изпълнението на проекта, притежава богат опит в областта на управлението на национални и европейски проекти. Управлението на настоящия проект е съобразено с най-добрите практики и стандарти в областта на управлението на проекти.

Основната цел на екипа за управление (вътрешен и външен) следва да е да осигури високо квалифицирана експертиза, капацитет и техническа помощ за изпълнение на предвидените дейности в заложения времеви и финансов обхват и постигане на заложените показатели и индикатори за изпълнение.

В съответствие с дефинираните в проекта цели (общи и специфични), задачи и дейности, изпълнението е разделено на следните групи:

Група I – Административни дейности и дейности, свързани с необходимост от юридическа експертиза;

Група II – Дейности, свързани с необходимост от финансово-икономическа и техническа експертиза.

 **2. Съдържание и обхват на дейностите на организация и управление на проекта**

 В съответствие с дефинираните потребности, управлението на проекта ще се осъществява от екип за вътрешно управление и външно управление. Членовете на вътрешния екип за управление включват ръководител на проекта, финансист юрист, архитект и специалист по управление и изпълнение на европейски проекти и програми (ключови експерти). Основният екип се планира да получава съдействие от допълнителен екип от експерти, като експерти по ЗОП, експерт счетоводители, експерти по управление на интелектуалната собственост и трансфера на технологии и техническите сътрудници, които работят в рамките на партньорските организации и под ръководството на съответните координатори на партньорските организации. Ръководителят на проекта организира и управлява цялостното изпълнението на дейностите по проекта. На ръководителя на проекта докладват всички координатори от партньорските организации и ключовите експерти от вътрешния екип.

 Екипът за вътрешно управление ще бъде подпомогнат и от екип за външно управление. Той ще осигурява специфична експертиза и опит, които липсват на участниците в обединението и съответно на вътрешния екип за управление, което гарантира стабилна основа за успешна реализация на проекта и изпълнението на Административния договор.

 Екипът за външно управление ще изпълнява следните задължителни основни дейности във връзка с управлението и организацията на изпълнението на проекта (съдържание и обхват на услугите):

**А. Дейности, свързани с предоставяне на юридическа и административна експертиза:**

-Контрол на цялостното изпълнение на дейностите по проекта чрез следене на сроковете за изпълнение на дейностите по проекта; на сроковете за изпълнение на графика за възлагане на обществени поръчки и на сроковете за изпълнение на договорите за обществени поръчки.

-Контрол върху изпълнение на общия и годишните план-графици за изпълнение на дейностите по проекта;

- Консултиране в процеса на събиране на информацията от партньорите, в обобщаването й и при изготвяне на годишните доклади за изпълнение изискванията на Рамката за държавна помощ за научни изследвания, развитие и иновации;

-Подпомагане при осъществяване на контакти с органи и институции, които имат отношение към изпълнението на проекта, както и между партньорите по проекта чрез изготвяне на проекти на писма, становища, предложения; предоставяне на консултации при изготвяне на кореспонденцията с всички заинтересовани страни по проекта от името на бенефициента и др.;

-Съдействие при изготвянето на вътрешни правила/процедури и контролни листа, свързани с изпълнението и управлението на проекта и съблюдаване за тяхното спазване;

-Консултиране и предоставяне на експертиза на Възложителя и партньорите по проекта при изготвяне на документациите за обществени поръчки за избор на изпълнители за дейностите по проекта;

-Наблюдение и контрол за своевременно изпълнение на сключените договори за обществени поръчки за дейности, попадащи в обхвата на проекта и за подготовката, при необходимост, на допълнителни споразумения към тях;

-Проверки на място на изпълнението на договорите за обществени поръчки, сключени за дейности, попадащи в обхвата на проекта, като въз основа на извършената проверка попълват контролни листа и изготвят доклади от проверки на място с констатации и препоръки;

-Консултиране на екипа на проекта и даване на становища във връзка с прилагането на националното и европейското законодателство във връзка с изпълнение на дейностите по проекта;

-Консултиране при изготвяне на проекти за решения и споразумения във връзка с изпълнението на проекта;

-Подпомагане на Възложителя при осъществяване на процесуално представителство за нуждите на проекта;

-Съдействие на вътрешния екип на проекта при подготовката на доклади за нередности;

-Попълване на контролни листа и изготвяне на доклади за извършени документални проверки, във връзка с изпълнение на конкретни дейности от партньорите по проекта.

**Б. Дейности, свързани с финансово-икономическа и техническа експертиза:**

- Консултиране в процеса на събиране на информацията от партньорите на проекта, в обобщаване на същата и в изготвяне на месечни справки, доклади за напредък, технически и финансови отчети и окончателен доклад за изпълнение на проекта;

-Извършване на документална проверка за целесъобразността на поеманите задължения и извършваните разходи от съответните партньори във връзка с искания за плащане от тяхна страна и докладване на Ръководителя на проекта за резултатите от проверката;

-Проверка за целите на мониторинга на проекта на всички фактури/документи с еквивалентна доказателствена стойност, представени от изпълнителите на дейностите по проекта (относимо за всички партньори по проекта);

-Консултиране в процеса на събиране на цялата информация от партньорите по проекта, в обобщаването й и оказване на експертно съдействие на Ръководителя на проекта при изготвяне на искания към УО за плащане на средства по проекта;

-Консултиране в процеса на събиране и обобщаване на финансовите и техническите документи на ниво проект (от всички партньори по проекта) и в съгласуването им с Възложителя преди представянето им на Управляващия орган на ОП «Наука и образование за интелигентен растеж», в т.ч. документи за окончателно плащане във връзка с отчитане на дейностите по проекта.

**3.Форма/начин на предоставяне на услугата за управление на проекта**

**3.1.** Екипът за управление на проекта следва да включва кръга от експерти със съответната професионална компетентност, посочена от възложителя в раздел IV. Критерии за подбор, т.2.2. от документацията на обществената поръчка, чиято неразделна част е настоящата Техническа спецификация.

Експертите на избрания за изпълнител участник, трябва да спазват условията и изискванията на Административния договор, сключен с УО на ОП „Наука и образование за интелигентен растеж“, Ръководството за изпълнение на административни договори за предоставяне на безвъзмездна финансова помощ, съфинансирани от Европейския фонд за регионално развитие (ЕФРР) по приоритетна ос 1 „Научни изследвания и технологично развитие“ на Оперативна програма „Наука и образование за интелигентен растеж“ 2014-2020 г., другите релевантни документи на програмата, както и приложимото национално и европейско законодателство.

**3.2.** Екипът от ключови експерти на избрания за изпълнение участник следва да извършва и предоставя на възложителя, съобразно потребностите и характера на дейностите по проекта:

- консултации – писмени и устни;

- становища по възникнали казуси;

- предложения за решения;

- проекти на документи (в т.ч. писма, споразумения, решения, финансови и технически доклади и др.);

- провеждане на проверки на място и на документални проверки.

**3.3.** Изисквания към минималното съдържание на техническото предложение на всеки участник:

- посочване на организацията на ключовия екип, вкл. посочване на функциите и отговорностите на отделните ключови експерти с оглед изпълнение на задачите и дейностите, описани в т. 2, т.3.1 и т.3.2 от настоящата Техническа спецификация, начини за осъществяване на комуникацията с Възложителя, координация и съгласуване на дейностите между външния екип и вътрешния екип за управление, които са необходими за качественото и срочно изпълнение на възложената услуга.

- наличие на индикативен план-график за изпълнение с описание на дейностите на поръчката, в който са посочени сроковете за действие при изпълнение на дейностите и при възлагане на конкретни заявки от страна на Възложителя.

**3.4.** За целите на оценяването на техническото предложение, участникът може да предложи и Концепция за организация на персонала.

*Забележка: Повече информация относно целите, дейностите и съдържанието на проекта можете да намерите на следния електронен адрес: http://2020.eufunds.bg/bg/0/0/Project/Details?contractId=wfFCJzULB8M%3D*